text: 16 job nedlægges i Billund kommune
  23 april 2010 kl. 12.59
  Billund Kommune har varslet afskedigelse af 16 af 200 medarbejdere i administrationen.
  Byrådet har besluttet at spare 7,4 millioner kroner på de administrative udgifter, men trods 250 spareforslag fra medarbejderne, har det kun været muligt at finde besparelser på to millioner kroner.
  De sidste 5,4 millioner kroner skal hentes på afskedigelser eller naturlig afgang.
  Ti stillinger nedlægges i år og yderligere seks næste år.
  - Når vi kender sparemålene for de enkelte forvaltninger, får medarbejderne mulighed for frivilligt at søge om at få nedsat tid, gå på efterløn eller pension i løbet af 2010 eller 2011, forklarer kommunaldirektør Tove Baisgaard.
  Spareplanen skal være klar senest 20. maj.
  